recursal/SuperWikiNEXT-32B huggingface dataset:
**José Galera Moreno**, nado en Sevilla o 2 de agosto de 1901 e finado en Zamora en outubro de 1987, foi un mestre e político español.

Traxectoria
-----------

Monumento ao mestre en Zamora.
Aprobou as oposicións ao maxisterio en 1926. Foi nomeado mestre de San Román de Vale en 1927, e foi secretario da Asociación do Maxisterio Nacional do Partido de Viveiro. En 1934 aprobou as oposicións a inspector de primeira ensinanza e foi nomeado inspector da zona de Vilalba. Pertenceu a loxa masónica Lucus nº 5. Militante de Izquierda Republicana, foi nomeado concelleiro de Lugo logo do triunfo do Frente Popular en febreiro de 1936. Colaborou en *El Progreso* e *Vida Escolar*.

Logo do golpe de Estado do 18 de xullo de 1936 foi destituído e suspendido de emprego e soldo en setembro. Por orde da Junta Técnica del Estado de 27 de marzo de 1937 foi separado do servizo. Foi detido o 26 de outubro de 1937 e saíu en liberdade o 27 de xaneiro do ano seguinte. En 1943 abríronlle expediente por responsabilidades políticas. Trasladouse a Zamora onde montou unha Academia privada. Readmitido no maxisterio, recuperou a praza de inspector e foi indemnizado polo Estado polo tempo que estivo suspendido. José doou o diñeiro para que se realizase unha escultura dedicada á figura do mestre, que se instalou na praza do Maestro de Zamora. Xubilouse en 1971.

Recoñecementos
--------------

Un CEIP de Zamora leva o seu nome.

Vida persoal
------------

Casou en 1935 coa tamén mestra e inspectora Isabel López del Amo.

Notas
-----

1. ↑  *Primer escalafón de maestros de escuelas nacionales existentes en 31 de diciembre de 1933*. Madrid: Ministerio de Instrucción Pública y Bellas Artes. 1934. p. 100.
2. ↑  *El Correo de Zamora*, 18-10-1987, p. 4.
3. ↑  *El Defensor de Córdoba*, 22-6-1926, p. 3.
4. ↑  *BOE*, 23-7-1927, p. 485.
5. ↑  *El Pueblo Gallego*, 20-2-1929, p. 2.
6. ↑  *El Noticiero Gallego*, 18-12-1934, p. 2.
7. ↑  *El Progreso*, 18-9-1936, p. 2.
8. ↑  *BOE*, 15-1-1944, p. 233.
9. ↑  Ramos Pérez, Herminio (4-4-2008). "La plaza del Maestro". *El Correo de Zamora* (en castelán). Consultado o 4-4-2022.
10. ↑  "CEIP Don José Galera Moreno". Arquivado dende o orixinal o 22 de setembro de 2020. Consultado o 3 de febreiro de 2021.

Véxase tamén
------------

### Bibliografía

* Batanaz Palomares, Luis (2011). *La inspección de primera enseñanza durante la Guerra Civil y el primer franquismo (1936-1943)*. Universidad de Córdoba. p. 118.

### Ligazóns externas

* Ficha en Represión franquista en Lugo
**Jefferson Airplane** foi unha banda estadounidense de rock formada en San Francisco en 1965. Como pioneiro do movemento do rock pricodélico, Jefferson Airplane foi o primeiro grupo da escena de San Francisco en acadar éxito comercial e de crítica entre o gran público.

A banda actuou nos tres festivais de rock máis famosos dos Estados Unidos nos anos 60, Monterey (1967), Woodstock (1969) e Altamont (1969), ademais de ser cabeza de cartel no primeiro festival da Illa de Wight. As súas gravacións tiveron éxito internacional, e a banda conseguiu dous sinxelos *top 10* nos Estados Unidos e un feixe de álbums *top 20*. O seu disco de 1967 *Surrealistic Pillow* está considerado como unha das gravacións clave do chamado "Verán do Amor" e levou ao recoñecemento internacional do grupo. Dous éxitos do álbum, "Somebody to Love" e "White Rabbit", aparecen listadas entre as 500 mellores cancións de todos os tempos da revista *Rolling Stone*.

Bandas sucesoras de Jefferson Airplane son Jefferson Starship e Starship; e dela derivou tamén Hot Tuna e KBC Band. Jefferson Airplane foi incluída no Rock and Roll Hall of Fame en 1996.

Discografía
-----------

### Álbums

| Álbum | Ano | Selo |
| --- | --- | --- |
| *Jefferson Airplane Takes Off* | 1966 | RCA Victor |
| *Surrealistic Pillow* | 1967 | RCA Victor |
| *After Bathing at Baxter's* | 1967 | RCA Victor |
| *Crown of Creation* | 1968 | RCA Victor |
| *Volunteers* | 1969 | RCA Victor |
| *Bark* | 1971 | Grunt Records, RCA Records |
| *Long John Silver* | 1972 | Grunt Records, RCA Records |
| *Jefferson Airplane* | 1989 | Epic Records |

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q488260
* WorldCat
* VIAF: 3353149296193980670001
* AllMusic: mn0000840102
* BNF: 13901527s
* Discogs: 58687
* EBID: ID
* GND: 5271767-7
* IMDb: nm1276074
* ISNI: 0000 0000 9745 210X
* LCCN: nr89008891
* MusicBrainz: ID
* NKC: xx0014745
* Songkick: 181497
* SUDOC: 083988289

 |
**María José Moreno**, nada o 30 de marzo de 1967 en Castilléjar, provincia de Granada (España), é unha soprano lírica lixeira española.

Biografía
---------

María José Moreno estudou na Escuela Superior de Canto de Madrid.

En 1996 debutou en Pamplona interpretando o personaxe de Dido na ópera *Dido e Eneas* de Henry Purcell, co grupo Vaghi Concerti, montaxe coa que viaxou por varias cidades españolas.

En 1997 produciuse o grande ano de María José Moreno: gañou o concurso Francisco Viñas en xaneiro e debutou no Teatro de la Zarzuela coa ópera de Donizetti *A filla do rexemento*.

Un ano despois, debutou no Teatro Real de Madrid na súa primeira temporada tras a súa reapertura coa ópera de Giuseppe Verdi *Un baile de máscaras*.

Os seus éxitos en España permitírolle realizar un salto internacional actuando en teatros tan importantes como La Scala de Milán, facendo o papel de Gilda en *Rigoletto* de Verdi, ou a Ópera de Viena, na que fixo Rosina en *O barbeiro de Sevilla* de Rossini. Participou numerosas veces no Festival de Pésaro, debutando en 2009.

Moreno gañou un Grammy pola gravación da ópera *Falstaff* xunto a Orquestra Sinfónica de Londres dirixida por sir Colin Davis, na edición de 2006.

María José Moreno é especialista en *bel canto*, con predilección sobre todo por Rossini e Donizetti, pero tamén por Mozart. Ademais, Moreno interpreta con frecuencia zarzuelas.

A soprano está casada con Massimo Spadano, violinista e director de orquestra italiano que desde 1994 é o concertino da Orquestra Sinfónica de Galicia (OSG) da Coruña. O matrimonio ten a súa residencia en Oleiros e ten dous fillos que falan castelán e italiano, e aprenden galego e inglés.

Notas
-----

1. ↑  María José Moreno. Música: "La ópera es carrera de fondo, no de velocidad". Diario *El País*, 5 de abril de 2003.
2. 1 2  Biografía Arquivado 22 de novembro de 2016 en Wayback Machine. na web da "Semana de Música Religiosa de Cuenca" (SMRC).
3. ↑  ¿De dónde ha salido esta chica? Una soprano principiante formada en Madrid causa sensación entre los aficionados a la ópera. Diario *El País*, 6 de maio de 1997.
4. ↑  María José Moreno, soprano Arquivado 22 de novembro de 2016 en Wayback Machine. no Centro Nacional de Difusión Musical.
5. ↑  Xurxo Lobato,"Un proletario del violín". Diario *El País*. Ed. Galicia, 21-11-2009.

|  |  |
| --- | --- |
| Control de autoridades | 
* Wd: Q19858878
* WorldCat
* VIAF: 86980860
* BNE: XX1215805
* Discogs: 4987012
* ISNI: 0000 0000 6039 7151
* MusicBrainz: ID

 |
**Jeffrey Nunes Xavier**, nado o 7 de setembro de 1985 en Pawtucket (Rhode Island, Estados Unidos), é un ex-xogador profesional de baloncesto internacional caboverdiano. Cunha estatura de 1,86 metros xogaba na posición de escolta.

Traxectoria
-----------

Jeff Xavier graduouse no instituto St. Raphael Academy da súa cidade de natal, Pawtucket, en 2004, recibindo unha bolsa para xogar ao ano seguinte coa Universidade de Manhattan na NCAA. As súas boas actuacións nesa universidade fixéronlle chegar unha oferta da Universidade de Providence, á cal non rexeitou. Segundo o regulamento da competición o troco de universidade supón unha penalización dun ano sen xogar, tempo que se adicou a adestrar, para finalmente poder xogar dúas temporadas cos Providence Friars.

Finalizada a súa etapa universitaria recibiu unha oferta do "Orlando National Tournament", incorporándose despois á selección nacional de Cabo Verde, coa que disputou o torneo "African Championships in Libya", conseguindo ser finalmente máximo anotador do campionato con 27,2 puntos por encontro. Posteriormente sería contrato para xogar na Liga LEB polo Club Baloncesto Breogán de Lugo, onde na tempada 2009-2010 conseguiu media de 12,9 puntos, 1,9 rebotes e 1,5 asistencias por encontro.

O 28 de novembro de 2018, anunciouse a súa fichaxe polo Básquet Coruña para o resto da tempada 2018-19. Tras tempada e media na Coruña, Xavier anunciou a súa marcha do equipo laranxa. En 2020 Xaveir asina polo Cáceres Patrimonio de la Humanidad, onde permanece unha temporada. Ao ano seguinte segue xogando en LEB Ouro, esta vez para o Unicaja Banco Oviedo. Despois da finalización da temporada, o xogador anuncia a súa retirada do baloncesto profesional.

### Equipos

* Manhattan Jaspers (NCAA, 2004−2006)
* Penalización por troco de universidade (2006−2007)
* Providence Friars (NCAA, 2007−2009)
* Galicia Leche Río Breogán (LEB, 2009−2010)
* España Cáceres Creativa (LEB, 2010−2011)
* España Palencia Baloncesto (LEB, 2011−2012)
* España Ford Burgos (LEB, 2012−2015)
* Alemaña Medi Bayreuth (BBL, 2015−2016)
* Galicia Cafés Candelas Breogán (LEB, 2016)
* Portugal FC Porto (LPB, 2016−2017)
* Francia UJAP Quimper 29 (LNB Pro B, 2017−2018)
* Galicia Leyma Coruña (LEB, 2018−2020)
* España Cáceres Patrimonio de la Humanidad (LEB, 2020−2021)
* España Unicaja Banco Oviedo (LEB, 2021−2022)

Notas
-----

1. ↑  Jeff Xavier incorpórase ao Leyma Coruña
2. ↑  Jeff Xavier se despide del Leyma tras año y medio con la camiseta naranja

Véxase tamén
------------

### Ligazóns externas

* Perfil na web oficial do Breogán
* Perfil na web oficial da FEB

|  |  |
| --- | --- |
| Control de autoridades | 
* Wd: Q1763902
* FIBA: 69747

 |
Luminiscencia visible de GRB 970508 ollada un mes despois da detección do gromo. Cando a fusión non xera a presión de abondo para contrarrestar a gravidade, a estrela colapsa axiña para formar un burato negro. En teoría, a enerxía pode ser liberada durante o colapso na dirección do eixo de rotación para formar un gromo de raios gamma. Os gromos a miúdo son acompañados por outros fenómenos de longa ou curta duración. Un gromo caracterízase pola súa forte luminosidade.
Os **gromos de raios gamma** (tamén coñecidos como explosións de raios gamma ou **GRB** nas súas siglas en inglés) son escintileos de raios gamma asociados con explosións estremadamente enerxéticas en galaxias afastadas. Son os eventos electromagnéticos máis luminosos que ocorren no universo. Os gromos poden durar dende uns nanosegundos até varias horas, pero polo xeral, un gromo típico adoita durar uns poucos segundos. Con frecuencia son seguidos por unha luminescencia residual de longa duración de radiación a lonxitudes de onda maior, (raios X, radiación ultravioleta, luz visible, radiación infravermella e radiofrecuencia).

Notas
-----

1. ↑  "Biggest Explosions in the Universe Powered by Strongest Magnets - Some long-duration gamma-ray bursts are driven by magnetars". *eso.org*. Consultado o 9 de xullo de 2015.

Véxase tamén
------------

### Ligazóns externas

Misión BRG
* Official NASA Swift HomepageArquivado 02 de abril de 2009 en Wayback Machine.
* UK Swift Science Data Centre
* Swift Mission Operations Center at Penn State
* HETE-2: High Energy Transient Explorer
* INTEGRAL: INTErnational Gamma-Ray Astrophysics Laboratory
* BATSE: Burst and Transient Source Explorer
* Fermi Gamma-ray Space Telescope
* AGILE: Astro-rivelatore Gamma a Immagini Leggero
* EXIST: Energetic X-ray Survey Telescope Arquivado 04 de abril de 2009 en Wayback Machine.

|  |  |
| --- | --- |
| Control de autoridades | 
* Wd: Q22247
* BRE: 2343272
* EBID: ID
* GEC: 0281999
* GND: 4322458-1
* JSTOR: gamma-ray-bursts
* LCCN: sh85052983
* MAG: 17599544
* UAT: 629

 |

---

|  |  |
| --- | --- |
| Este artigo tan só é un bosquexo |  *Este artigo sobre astronomía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
**María José Salgueiro Cortiñas**, nada en Viveiro o 23 de xuño de 1956 , é unha política galega, membro do Partido Popular e delegada do Goberno en Castela e León dende xullo de 2015.

Traxectoria
-----------

Estudou na Universidade de Santiago de Compostela, licenciándose en Dereito. É funcionaria do corpo técnico superior da administración. É profesora asociada de Dereito do Traballo na Facultade de Dereito da Universidade de Valladolid.

Logo de ser avogada do fondo de garantía salarial da Consellería de Traballo e Seguridade Social e xefa de servizo da viceconsellería de Traballo da Xunta de Castela e León, foi nomeada en 2003 por Juan Vicente Herrera como conselleira da Presidencia e Administración Territorial.

Entre 2007 e 2011 foi conselleira de Cultura e Turismo da Xunta de Castela e León.

O 25 de xullo de 2015, foi nomeada delegada do Goberno en Castela e León polo presidente do goberno, Mariano Rajoy en substitución de Jorge Llorente Cachorro, que actuara como delegado interino dende a saída de Juan Carlos Suárez-Quiñones, que fora nomeado conselleiro do goberno autonómico. A nivel privado, está casada e é nai dunha filla.

Notas
-----

1. ↑  La Moncloa, ed. (24 de xullo de 2015). "Referencia del Consejo de Ministros". Archived from the original on 09 de abril de 2018. Consultado o 09 de abril de 2018.
2. ↑  Europa Press, ed. (30 de xuño de 2011). "La Junta rebaja a cuatro las viceconsejerías y mantiene una Secretaría por Consejería, tres menos que en 2007".
3. ↑  "María José Salgueiro, la primera mujer delegada del Gobierno en Castilla y León". Agencia EFE.
4. ↑  "María José Salgueiro Cortiñas". Arquivado dende o orixinal o 30 de setembro de 2017. Consultado o 21 de marzo de 2018.
**José Fernández Fernández**, nado en Navia de Suarna o 30 de xaneiro de 1958, é un político galego do PSdeG-PSOE.

Traxectoria
-----------

Ingresou en Telefónica en 1980 en Bilbao, e trasladouse en 1984 a Becerreá. Tres anos máis tarde, presentouse como número catro na candidatura do PSdeG-PSOE de Navia de Suarna, saíndo elixido concelleiro, e permanecendo neste posto durante tres lexislaturas. Encabezou a candidatura do PSdeG-PSOE de Navia de Suarna en 1999. Acadou a Alcaldía con maioría absoluta en 2007, resultado que repetiu nas eleccións municipais de 2011, 2015 e 2019.

En marzo de 2010 tomou posesión como Deputado Delegado da Área de Medio Ambiente. En 2011 volveu ser deputado provincial como representante do PSdeG-PSOE polo partido xudicial da Fonsagrada.

|  |  |  |
| --- | --- | --- |
| Predecesor:**Vicente Flores González** |  **Alcalde de Navia de Suarna** desde 2007 | Sucesor:**—** |

Véxase tamén
------------

### Outros artigos

* Eleccións municipais en Navia de Suarna

### Ligazóns externas

* O socialista José Fernández optará á reelección na alcaldía de Navia de Suarna Noticia en *El Progreso*
Jeff Hardy
**Jeffrey Nero Hardy**, máis coñecido como **Jeff Hardy**, nado en Cameron (Carolina do Norte) o 31 de agosto de 1977, é un loitador profesional estadounidense da marca SmackDown! da World Wrestling Entertainment.

Carreira
--------

Dende moi pequeno, xunto co seu irmán Matt Hardy, interesouse pola loita libre de estilo extremo e creou nos 90 un grupo de loita de afeccionados no seu Estado de Carolina do Norte.

Foi seis veces campión mundial por parellas e unha vez campión por parellas da WCW co seu irmán Matt como The Hardy Boyz.

Igual que o seu irmán Matt, Jeff conseguiu unha gran cantidade de campionatos individuais: foi campión intercontinental, campión hardcore; campión europeo e campión dos pesos lixeiros

Jeff conseguiu tamén o seu cuarto título de campionato intercontinental, tras derrotar a Umaga nunha edición de RAW o 2 de setembro do 2007. Porén perdeuno o día 10 de marzo fronte a Chris Jericho.

Conseguiu proclamarse campión da WWE, despois de derrotar a Edge e mais a Triple H en Armaggedon.

|  |  |
| --- | --- |
| Control de autoridades | 
* Wd: Q44137
* WorldCat
* VIAF: 1837329
* Europeana: ID
* FAST: 487882
* IMDb: nm0362664
* ISNI: 0000 0000 4514 739X
* LCCN: n2002118334
* MusicBrainz: ID
* NDL: 00945024
* NNDB: 000159655
* TMDb: 90027
* TVcom: jeff-hardy

 |
**José Fernández Ramos**, nado en 1955 e finado o 17 de maio de 2008, foi un político galego do PSdeG-PSOE.

Traxectoria
-----------

Mestre de profesión, foi profesor da Escola Agraria de Guísamo e, logo de aprobar as oposicións, exerceu como docente no colexio A Solana de Narón e en distintos centros educativos de Bergondo e Betanzos. Militante do PSdeG, foi concelleiro en Bergondo dende 1987. Conseguiu a alcaldía de Bergondo nas eleccións municipais de 1999. Nesa lexislatura gobernou co apoio do grupo nacionalista. Nas municipais de 2003 experimentou unha suba en votos, co cal continuou como alcalde con maioría absoluta. Esa vantaxe diluíuse nas municipais de 2007, tras as que foi investido de novo alcalde, pero desta volta formando un goberno socialista en minoría. En setembro dese mesmo 2007, foi escollido presidente do Consorcio das Mariñas, unha entidade supramunicipal desa comarca coruñesa. En marzo de 2008 deixou a alcaldía por razóns de saúde. Faleceu unhas semanas despois, no mes de maio.

|  |  |  |
| --- | --- | --- |
| Predecesor:**José Carabel Balsa** |  **Alcalde de Bergondo** 1999 - 2008 | Sucesor:**Alejandra Pérez Máquez** |
| Predecesor:**Julio Sacristán** |  **Presidente do Consorcio das Mariñas** 2007 - 2008 | Sucesor:**Julio Sacristán** |

Véxase tamén
------------

### Outros artigos

* Eleccións municipais en Bergondo

### Ligazóns externas

* Artigo en *La Opinión*
**Jeltzale** ou **jelkide** é un termo vasco para referirse á ideoloxía do Partido Nacionalista Vasco e a quen simpatizan con ela, aínda que os seus militantes son chamados *jelkides*, un termo do mesmo orixe. *Jeltzale* ocupa no nome vasco do partido, Eusko Alderdi Jeltzalea, o lugar que "nacionalista" ocupa no nome en castelán, aínda que non se trata dunha tradución precisa, posto que *jeltzale* se emprega exclusivamente en relación ó PNV, mentres que para outros nacionalistas vascos emprégase *abertzale*.

Características
---------------

A verba "Jeltzale" é un neoloxismo composto polo acrónimo **JEL**, que significa ***Jaungoikoa Eta Lagizarrak*** (*Jaungoikoa Eta Lege Zaharrak* en éuscaro batua actual): Deus e Leis Vellas e o sufixo **-(t)zale**: o que gusta ou é seguidor de algo.

*Jaungoikoa Eta Lagizarrak* é o lema do PNV. A presenza de Deus no mesmo amosa a vocación democristiá deste grupo político, que evolucionou dende o integrismo cristián do seu fundador, Sabino Arana, a finais do século XIX a posicións próximas ás da democracia cristiá europea (foi membro fundador da Internacional Demócrata cristiá). As Leis Vellas refírense ós foros, sistema tradicional que rexía as relacións entre os territorios forais vascos e a Coroa. Pero para o PNV, os foros foron as constitucións propias dos territorios vascos.

Véxase tamén
------------

### Outros artigos

* Partido Nacionalista Vasco
* Abertzale
* Jelkide
O **masacre de Sharpeville** tivo lugar o 21 de marzo de 1960, na localidade de Sharpeville, Transvaal, actual provincia de Gauteng, Suráfrica; a uns 8 km da cidade de Vereeniging, cando a policía abriu fogo contra unha manifestación pacífica que protestaba contra o apartheid.

Antecedentes
------------

Tras ganar o Partido Nacionalista Unificado (de ideoloxía afrikáner ultraconservadora), liderado por Daniel François Malan, as eleccións celebradas en 1948 na Unión Surafricana (desde 1961, República de Suráfrica), adoptouse unha política de segregación racial, deseñada para regular a vida da maioritaria poboación negra e manter o dominio da minoría branca. A lexislación aprobada regulaba onde podían vivir e traballar os negros e impoñía numerosas restricións ao exercicio das liberdades civís.

Durante a década de 1950 arreciaron as protestas contra o réxime de apartheid. O Congreso Nacional Africano (ANC) e o Congreso Panafricano (PAC, creado en 1958) canalizaron o movemento de protesta. A comezos de 1960 o PAC fixo un chamamento nacional para protestar contra as Pass Laws (lei de pases), que controlaban os desprazamentos da poboación negra en zonas tanto urbanas como rurais de Suráfrica.

O 21 de marzo de 1960 a policía abriu fogo contra unha manifestación antigobernamental en Sharpeville, na Transvaal meridional, acto que tivo como consecuencia a morte de 69 persoas negras, entre elas mulleres e nenos, e outras 180 foron feridas. O 30 de marzo de 1960 o goberno declarou o estado de emerxencia e foron detidas 11.727 persoas. O ANC e o PAC foron prohibidos e os seus membros obrigados a pasar á clandestinidade ou a exiliarse.

Desde ese momento ambas formacións abandonaron a tradicional estratexia de protesta non violenta e iniciaron unha incesante loita armada. Á matanza de Sharpeville sucedeu unha vaga de protestas en todo o mundo, incluída a condena das Nacións Unidas (ONU).

Repercusións
------------

Sharpeville supuxo un punto de inflexión na historia surafricana desde a posguerra, xa que durante os 30 anos seguintes o país encontraríase cada vez máis illado por parte da comunidade internacional.

En recordo do masacre, o 26 de outubro de 1966 a Asemblea Xeral das Nacións Unidas na Resolución 2142 (XXI) proclamou o 21 de marzo Día Internacional da Eliminación da Discriminación Racial.

Notas
-----

1. ↑  "Día Internacional da eliminación racial".

Véxase tamén
------------

### Ligazóns externas

* Sharpeville Massacre - The Origin of South Africa's Human Rights Day Arquivado 25 de febreiro de 2017 en Wayback Machine. (en inglés).
* [*Ligazón morta*], Venezolana de Televisión (21 de marzo de 2010).
* Día Internacional da Eliminación da Discriminación Racial Organización das Nacións Unidas (ONU).

|  |  |
| --- | --- |
| Control de autoridades | 
* Wd: Q518753
* EBID: ID
* LCCN: sh96002524

 |
Mapa do grupo Acteón
Localización do grupo Acteón (número 1) nas Tuamotu.
O **grupo Acteón** (en francés Groupe Actéon) é un conxunto de catro atois situados ao sur das Tuamotu. Están aliñados ao longo de 47 km, de oeste a leste: 

* Tenararo. Coordenadas: 21°18′S 136°45′O﻿ / ﻿-21.300, -136.750.
* Vahanga, ten unha forma circular con 5 km de diámetro. Coordenadas: 21°19′8″S 136°39′38″O﻿ / ﻿-21.31889, -136.66056.
* Tenarunga, ou Tenania. Coordenadas: 21°21′S 136°32′O﻿ / ﻿-21.350, -136.533.
* Matureivavao. Coordenadas: 21°29′S 136°24′O﻿ / ﻿-21.483, -136.400.

Tamén se chamou grupo Matureivavao, xa que é o máis grande dos catro cunha superficie de 2,5 km². Están deshabitados e son visitados ocasionalmente polas plantacións de cocos. Administrativamente dependen da comuna das Illas Gambier. Atópanse a 225 km de Mangareva.

Foi descuberto por Pedro Fernández de Quirós, o 5 de febreiro de 1606, que o describe como catro illas iguais coroadas de cocos. En diferentes anotacións da viaxe aparece como *as Catro Coroadas*, *as Catro Irmás* ou *as Alagadas*. En 1983 foi devastado polos efectos dun ciclón.

|  |  |
| --- | --- |
| Control de autoridades | 
* Wd: Q344617
* GeoNames: 4030689

 |
O **masacre de Rosewood** foi unha violenta e racialmente motivada matanza de negros, así coma a destrución dunha poboación afroamericana que aconteceu durante a primeira semana de xaneiro de 1923, no condado rural de Levy, en Florida. Polo menos seis persoas negras e dúas brancas perderon a vida, e o pobo de Rosewood foi abandonado e destruído nunha acción que os medios de tempo chamaron liorta de raza (*race riot*). Os disturbios de tipo racial eran comúns durante principios do século vinte nos Estados Unidos, e reflectían os rápidos cambios sociais na nación. Florida xa experimentaba un alto número de linchamentos de homes negros nos anos anteriores ao masacre, incluíndo un incidente ben publicitado en decembro de 1922. 

|  |  |
| --- | --- |
| Control de autoridades | 
* Wd: Q3113157
* EBID: ID

 |

---

|  |  |
| --- | --- |
| Este artigo tan só é un bosquexo |  *Este artigo sobre historia é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Kimi no Na wa.*** (en xaponés: 君の名は。?) é un filme de animación xaponés de 2016 dirixido e escrito por Makoto Shinkai. Foi producido por Noritaka Kawaguchi e Genki Kawamura, con música composta por Radwimps. *Kimi no Na wa.* conta a historia dunha moza adolescente do Xapón rural e un rapaz de Toquio que intercambian os seus corpos. Está protagonizado polas voces de Ryunosuke Kamiki, Mone Kamishiraishi, Masami Nagasawa e Etsuko Ichihara. Unha novela homónima escrita por Shinkai foi publicada un mes antes da estrea do filme.

*Kimi no Na wa.* foi distribuído por Toho. Estreouse na convención Anime Expo 2016 dos Ánxeles o 3 de xullo de 2016, e no Xapón o 26 de agosto de 2016. Recibiu a aclamación da crítica, que alabou a animación e o impacto emocional do filme, e foi un grande éxito comercial, converténdose no cuarto filme con maior recadación na historia do Xapón, o sétimo filme de animación tradicional, e o quinto filme de fala non inglesa con maior internacionalmente, cun total de $355 millóns. Gañou o premio do Festival de Cine de Sitges, o LAFCA e no Festival de Mainichi o premio de mellor filme animado, así como un nomeamento nos Premios da Academia Xaponesa á mellor animación do ano.

Sinopse
-------

Taki e Mitsuha, dous adolescentes, descobren un día que mentres dormen os seus corpos se intercambian, e comezan a comunicarse entre eles por medio de notas e cos teléfonos móbiles. Ela é unha estudante dunha pequena vila que renega da vida rural e desexa vivir na cidade; el, un tímido estudante de Toquio cun traballo a tempo parcial nun restaurante italiano. A medida que conseguen superar a sorpresa inicial, créase entre eles unha ligazón que pouco a pouco vai convértendose en algo máis.

Notas
-----

1. ↑  "Your Name (2016)". *British Board of Film Classification*. Arquivado dende o orixinal o 09 de xaneiro de 2018. Consultado o 23 de decembro de 2017.
2. ↑  "Your Name (2016)". *Box Office Mojo*. Consultado o 23 de abril de 2017.
3. ↑  Armadàs, JR (4 de xaneiro de 2017). "‘Your name’ el film d’animació que ha batut tots els rècords al Japó". *El Cinèfil*. Arquivado dende o orixinal o 14 de xaneiro de 2017. Consultado o 24 de marzo de 2017.

Véxase tamén
------------

### Ligazóns externas

* 

* *Kimi no Na wa.* na IMDb *(en inglés)*.
* Ficha en RottenTomatoes *(en inglés)*

* Portal:Cine
* Portal:Xapón

|  |  |
| --- | --- |
| Control de autoridades | 
* Wd: Q21697406
* Allmovie: v665644
* AlloCiné: 249877
* BCDB: 167554
* Box Office Mojo: yourname
* CineRessources: 133698
* EBID: ID
* FilmAffinity: 307521
* IMDb: tt5311514
* LUMIERE: 69153
* Metacritic: your-name
* MyAnimeList: 32281
* OFDb: 289725
* OMDB: 103668
* Rotten Tomatoes: your\_name\_2017
* Synchronkartei: 38727
* TheNumbers: Kimi-no-na-wa-(Japan)
* TMDb: 372058

 |
**John Albert**, finado en 1951, foi o último falante activo da lingua alsea.

Historia
--------

Entre maio e xullo de 1934 o antropólogo Philip Drucker realizou un traballo de campo entre os alsea, coos e clackamas e recolleu algunhas palabras de John Albert, pero foi a súa colaboración en 1935 con Melville Jacobs da Universidade de Washington e sobre todo en 1942 con John Peabody Harrington que lle gravou 66 discos de aluminio contando historias e recordos  xunto coa obra de Leo Frachtenberg o que constitúe a base do coñecemento actual da lingua alsea.

John Albert era membro do pobo alsea, e como a maior parte deles fora pescador de salmón na súa mocidade e vivira na reserva de Siletz ata aproximadamente cando tiña trinta ao trasladarse a reserva dos Chehali en Oakville, Washington, deixando de ter contacto coa única outra falante da lingua, Leona Ludson, polo que a súa única oportunidade de practicar a lingua era cos lingüistas. Á súa morte en 1951 o alsea converteuse nunha lingua morta.

Notas
-----

1. ↑  Marianne Mithun *The languages of native North America*. Cambridge University Press, 2001, páxina 341

|  |  |
| --- | --- |
| Control de autoridades | 
* Wd: Q12390912
* WorldCat
* VIAF: 37885513

 |
A **grunerita** é un mineral do grupo dos silicatos, subgrupo inosilicatos e dentro destes pertence aos anfíbolos. É un hidroxi-silicato de ferro —pode levar flúor como impureza—. É o extremo con ferro da serie de solución sólida na que o outro extremo con magnesio é a cummingtonita (Mg7Si8O22(OH)2).

Foi chamado así na honra de L.E. Grüner (1809-1883), químico franco-suízo que foi o primeiro que analizou este mineral en 1853, xunto con todos os termos férricos da súa serie.

Variedades
----------

A **amosita** ou **amianto marrón** é unha variedade fibrosa da grunerita, máis importante que esta, pola súa aplicación industrial como asbesto ou amianto. O seo nome provén do acrónimo de "*Asbestos Mines of South Africa*", onde se descubriu. Na actualidade, o uso de asbestos marrón de amosita asbesto está restrinxido en moitos estados europeos porque o po das fibras pode producir enfermidades pulmonares por inhalación. Recoméndase a coleccionistas gardalo en caixa de plástico hermética. A *montasita*, outra variedade de grunerita pouco coñecida, tamén se usa como asbesto.

Ambiente de formación
---------------------

A grunerita é un mineral raro, pero característico de rochas metamórficas procedentes do metamorfismo rexional ou dinamotérmico de sedimentos silíceos ricos en ferro.

Localización, extracción e uso
------------------------------

Hai importantes depósitos de grunerita en Australia, China e Estados Unidos. En España aparece en Madrid, Ojén (Málaga) e Vigo (Galiza). Á parte do interese para coleccionistas só se explota para asbestos, cunha importante mina de amosita no Departamento de Santa Cruz (Bolivia).

Véxase tamén
------------

* Lista de minerais

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Grunerita*** |

* Sitio sobre mineraloxía da Universidade a Distancia EspañolaArquivado 13 de decembro de 2009 en Wayback Machine. *(en castelán)*
* Datos sobre localización de grunerita *(en inglés)*
* Sitio web con datos de gruneria *(en inglés)*
* Galería de imaxes de grunerita en Internet:  , e de amosita:

|  |  |
| --- | --- |
| Control de autoridades | 
* Wd: Q420442
* EBID: ID
* GEC: 0273152
* MAG: 2781370842

 |

|  |  |
| --- | --- |
| Identificadores | 
* CAS: 14567-61-4
* ChEBI: 46679

 |
**Kimiya Yui**, nado en Nagano (Xapón) o 30 de xaneiro de 1970, é un astronauta xaponés que formou parte da misión Soiuz TMA-17M e foi membro das expedicións 44 e 45 á Estación Espacial Internacional.

Traxectoria
-----------

Yui graduouse na escola de ciencia e enxeñaría da Academia de Defensa Nacional do Xapón en 1992, sendo seleccionado como candidato a astronauta pola JAXA en febreiro de 2009, completando o seu adestramento en xullo de 2011. Participou na misión Soiuz TMA-17M e foi membro das expedicións 44 e 45 á Estación Espacial Internacional, pasando un total de 141,67 días no espazo.

Notas
-----

1. 1 2  Mark Wade (2022). "Yui, Kimiya" (en inglés). Consultado o 10 de abril de 2022.
2. 1 2  JAXA (ed.). "YUI Kimiya" (en inglés). Consultado o 10 de abril de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Kimiya Yui Modificar a ligazón no Wikidata*** |

### Outros artigos

* Soiuz TMA-17M
* Expedición 44
* Expedición 45
* Estación Espacial Internacional

|  |  |
| --- | --- |
| Control de autoridades | 
* Wd: Q5975489
* WikiTree: 油井-1

 |
**Juan Crisóstomo Jacobo Antonio Arriaga Balzola**, nado en Bilbao o 27 de xaneiro de 1806 e finado o 17 de xaneiro de 1826, foi un compositor vasco.

Traxectoria
-----------

Foi o oitavo fillo, aínda que tres morreran xa cando el naceu. Alí, o seu pai, Juan Simón Arriaga, organista en Berriatúa, aprendeulle os fundamentos da música. O seu talento levouno a converterse en alumno de Faustino Sanz, reputado violinista. Aos 11 anos xa compón e representa obras nas sociedades musicais de Bilbao.

Da súa produción sinfónica conserváronse as Aberturas Op. 1, Op. 20 e a Abertura para a súa ópera en dous actos *Los esclavos felices*, cuxo libreto escribiu o famoso dramaturgo Luciano Francisco Comella. Aínda que se compuxo enteira, é todo o que quedou dela. O seu catálogo orquestral complétase coa Sinfonía en Re maior. A obra máis famosa de Arriaga son o tres cuartetos de corda, única obra que viu publicada en vida.

Outra parte importante da súa produción é a obra para voz e orquestra que tamén comprende arias, cantatas e música relixiosa, entre a que destaca a súa *Stabat Mater* para dous tenores baixos e orquestra.

Escribiu así mesmo algunhas pequenas pezas e estudos para piano e para violín.

Véxase tamén
------------

### Ligazóns externas

* Arriaga Obras Completas *(en castelán)*
* Portal I sobre Juan Crisóstomo Arriaga *(en castelán)*

|  |  |
| --- | --- |
| Control de autoridades | 
* Wd: Q313669
* WorldCat
* VIAF: 74036658
* AllMusic: mn0001205711
* Auñamendi: 4933
* BIBSYS: 1048789
* BNE: XX1057711
* BNF: 13890904p
* CANTIC: a11027721
* CERL: cnp00481873
* CiNii: DA11420904
* DBE: juan-crisostomo-de-arriaga-y-balzola
* DeutscheBio: 124731384
* Discogs: 1119141
* EBID: ID
* Europeana: ID
* FAST: 100055
* GEC: 0005379
* GND: 124731384
* IMSLP: ID
* ISNI: 0000 0001 1029 5429
* LCCN: n82134264
* MusicBrainz: ID
* Musopen: juan-crisostomo-de-arriaga
* NKC: jn20000720012
* NTA: 079400841
* OL: OL4692846A
* openMLOL: 52011
* PTBNP: 7565
* SELIBR: 230769
* SNAC: w6wm2199
* SUDOC: 087451379

 |
**José Ignacio Wert Ortega**, nado en Madrid o 18 de febreiro de 1950, é un político, profesor e avogado español.

Traxectoria
-----------

Ata 1977 militou en Izquierda Democrática. Ese ano abandonou a formación para ingresar na Unión de Centro Democrático, pasando a desempeñar postos de responsabilidade política en diversos organismos públicos.

Durante a crise da UCD, en 1982, Wert pasou a militar no Partido Demócrata Popular, sendo un dos integrantes da súa Comisión executiva nacional. Nas eleccións municipais de 1983, o seu partido designouno como membro da candidatura de Coalición Popular (a coalición formada por Alianza Popular, o PDP e o Partido Liberal) por Madrid, resultando elixido concelleiro. Permaneceu na casa do concello madrileña ata as xerais de 1986, cando foi elixido deputado pola circunscrición electoral da Coruña, de novo como candidato do PDP nas listas de Coalición Popular.

O 22 de decembro de 2011 foi nomeado ministro de Educación, Cultura e Deporte polo Rei por proposta do presidente do Goberno de España, Mariano Rajoy. Durante o seu mandato foi o foco de moitas polémicas, como a nova lei de educación (LOMCE) ou os recortes.

O 25 de xuño de 2015, o Goberno anunciou a súa substitución e o ministerio pasou a ser dirixido por Íñigo Méndez de Vigo.

En xullo de 2015, Wert mudouse a París ao ser nomeado embaixador xefe da Delegación Permanente de España ante a OCDE, organismo do que a súa esposa, Montserrat Gomendio é directora xeral adxunta de Educación.

|  |  |  |
| --- | --- | --- |
| Predecesor:**Ángel Gabilondo (Educación)Ángeles González Sinde (Cultura)** |  **Ministro de Educación, Cultura e Deporte de España** 2011 - 2015 | Sucesor:**Íñigo Méndez de Vigo** |

Notas
-----

1. ↑  "Rajoy substitúe al ministro Wert por Méndez de Vigo" *La Vanguardia*.
2. ↑  Wert, nombrado embajador de España en la OCDE www.elpais.com, 31/07/2015 *(en castelán)*.
3. ↑  Gomendio se marcha a la OCDE www.elpais.com, 21/04/2015

|  |  |
| --- | --- |
| Control de autoridades | 
* Wd: Q705911
* WorldCat
* VIAF: 68209556
* BNE: XX879527
* Dialnet: 21749
* GEC: 21026162
* GND: 1206711957
* ISNI: 0000 0000 3421 6038
* LCCN: n97020172
* SUDOC: 061074535

 |
**Juan Manuel Corral Pérez**, nado no Carballiño o 13 de novembro de 1937, é un avogado e político galego, do PPdeG.

Traxectoria
-----------

Licenciouse en Dereito pola Universidade de Santiago de Compostela e despois continuou os estudos de Filosofía e Letras na Universidade Complutense de Madrid. Comezou a traballar como avogado na administración franquista, ao mesmo tempo que iniciaba a súa traxectoria política ao ser designado concelleiro e tenente de alcalde en Vigo entre 1967 e 1973. En 1977 é nomeado director xeral técnico do goberno civil de Pontevedra.

En 1979 entrou a traballar na planta de Citroën en Vigo como técnico de relacións laborais, para despois pasar a traballar para a delegación da CEOE en Galicia, onde estivo de 1980 a 1982.

Xa como membro de Alianza Popular, exerceu como conselleiro de Traballo, Seguridade Social e Emigración durante a primeira lexislatura autonómica, baixo a presidencia de Xerardo Fernández Albor. Nos seguintes comicios, as eleccións de 1985 foi escollido deputado no Parlamento galego, cargo onde permaneceu ata 1989.

En 1996 foi designado polo goberno de Manuel Fraga presidente da Autoridade Portuaria de Vigo, cargo que mantivo ata que en 1999 encabezou a candidatura popular á alcaldía da cidade nas eleccións de 1999. Saíu elixido concelleiro, pero non alcalde, e continuou como voceiro municipal dous anos, ata que foi substituído por Corina Porro. Ao deixar o concello vigués foi designado senador en representación da comunidade autónoma, no ano 2000 e abandonou a Cámara Alta en 2004.

|  |  |  |
| --- | --- | --- |
| Predecesor:**non existe** |  **Conselleiro de Traballo, Seguridade Social e Emigración** 1982 - 1986 | Sucesor:**Luciano Asorey** |
| Predecesor:**Elena Espinosa** |  **Presidente da Autoridade Portuaria de Vigo** 1996 – 1999 | Sucesor:**Julio Pedrosa** |

Véxase tamén
------------

### Outros artigos

* Lista de senadores galegos desde a Transición

### Ligazóns externas

* Ficha no Senado
**Laurentino Espinosa Valladares**, nado en Vilancosta (parroquia de Berres, A Estrada) en 1861 e finado nos anos trinta, foi un avogado, xornalista e político galego.

Traxectoria
-----------

Fillo de Bernardo Espinosa Salgado e Luisa Valladares Núñez, era sobriño e foi o herdeiro de Marcial Valladares Núñez. Foi alcalde da Estrada entre o 1 de xullo de 1895 e o 1 de xaneiro de 1902. Colaborou en *El Estradense* e *Diario de Galicia*. Nomeado xuíz de Moaña en 1915, foi presidente da Unión Patriótica de Moaña. Colaborou en *La Palanca*.

|  |  |  |
| --- | --- | --- |
| Predecesor:**Ramón María Otero Estévez** |  **Alcalde da Estrada** 1895 - 1902 | Sucesor:**Manuel Cagide Iglesias** |

Vida persoal
------------

Casou en 1883 con Concepción Cervela Malvar, que finou xa viúva en xullo de 1937, e tivo como fillos a José, Avelino, Andrés, Germán, María, que casou con Manuel Ferreirós Oca, e Albina e Mercedes Espinosa Cervela, que foron sucesivamente a primeira e segunda esposa de Antón Losada Diéguez.

Notas
-----

1. ↑  *Hoja Oficial del Lunes*, 5-7-1937, p. 3.)
2. ↑  A familia Arias Teixeiro[*Ligazón morta*]

Véxase tamén
------------

### Bibliografía

* Varela Castro, Pedro (1923). *La Estrada*. Santiago de Compostela: El Eco de Santiago. Consultado o 15 de outubro de 2012.
* Brea, Mercedes (2006). "As Memorias de familia de Marcial Valladares" (PDF). *A Estrada: Miscelánea histórica e cultural* **9**: 7–23.

### Ligazóns externas

* Alcaldes estradenses
* Xenealoxía Marcial Valladares

| * v
* c
* e
Árbore xenealóxica |
| --- |
|  |
**José Jurado Romero**, nado en Tui e finado no mesmo concello o 28 de febreiro de 1971, foi un médico e político galego.

Traxectoria
-----------

Médico casado na Guarda. Membro da Falange da Guarda, logo do golpe de Estado do 18 de xullo de 1936 foi nomeado concelleiro-síndico da Guarda na corporación presidida por Francisco Moreno Álvarez, pero foi cesado fulminantemente polo Gobernador civil, en vista dos informes sobre os seus excesos na represión contra os republicanos guardeses. Foi nomeado alcalde de Tui o 11 de setembro de 1951, permanecendo no cargo até o 10 de xullo de 1957.

|  |  |  |
| --- | --- | --- |
| Predecesor:**Rosendo Bugarín Domínguez** |  **Alcalde de Tui** 1951 - 1957 | Sucesor:**Gonzalo Álvarez Besada** |

Vida persoal
------------

Casou con María de los Ángeles Alonso Martínez.

Notas
-----

1. ↑  *El Pueblo Gallego*, 2-3-1971, p. 4.

Véxase tamén
------------

### Bibliografía

* Añoveros Trías de Bes, Xabier; Martínez Gamallo, Loli (2007). Deputación, ed. *Los alcaldes de Tui del siglo XX. Historia de la ciudad a través de los plenos municipales*. Pontevedra. ISBN 978-84-612-2481-4.
**Juan Domínguez Viéitez**, nado cara a 1845 e finado en Fornelos (Salvaterra de Miño) o 2 de febreiro de 1920, foi un labrego e agrarista galego.

Traxectoria
-----------

Labrego veciño da Pedra Piñeira e agrarista. Morreu na presa de Curxido o 2 de febreiro de 1920. Aínda que nun principio a xustiza considerou que a súa morte fora casual, as sociedades agrarias de Salvaterra consideraron que fora un asasinato e convocaron un mitin en Fornelos o 12 de febreiro para pedir que se esclarecera a morte. A campaña estendeuse e moitas sociedades agrarias e obreiras de Galicia realizaron protestas e actos reivindicativos solicitando que se investigase o **crime de Fornelos**. A indignación aumentou logo do asasinato dos mártires de Sobredo. Pero non se conseguiu a ansiada revisión. Coa caída da ditadura de Primo de Rivera volveu activarse a campaña e constituíuse unha "Comisión pro-esclarecimiento del crimen de Fornelos de la Rivera" coa expectativa de que as autoridades da República promoverían a revisión do caso. Pero no se conseguiu e en 1936 o asunto seguía atascado no Tribunal Supremo. Co golpe de Estado do 18 de xullo de 1936 esqueceuse o caso.

Notas
-----

1. ↑  *El Compostelano*, 5-2-1920, p. 2.
2. ↑  *El Tea*, 23-9-1920, p. 1-2.

Véxase tamén
------------

### Ligazóns externas

* AgroEnlace. 1931, escenas de la Galicia agraria

* Juan Domínguez Viéitez
Túmulo na igrexa onde se atopan os restos mortais de Santa Margarida de Inglaterra.
**Margarida de Inglaterra**, nada en Hungría e finada na abadía de Sauvebénite de Auverña (Francia) en 1192, foi unha relixiosa inglesa, pertencente á Orde do Císter.

Traxectoria
-----------

Igrexa na vila de Somersby (Lincolnshire) en honra á Santa Margarida.
De nova foi canda a súa nai de peregrinación a Xerusalén e, a continuación, establecéronse en Belén, onde viviron vidas austeras de penitencia. A súa nai morreu alá, na Terra Santa. Despois diso, Margarida fixo numerosas peregrinacións á Virxe de Montserrat en Cataluña, e despois a Nosa Señora de Le Puy-en-Velay, en Auverña. Preto de alí, na abadía de Sauvebénite, converteuse en monxa cisterciense.

Foron reportados varios milagres no seu túmulo e converteuse nun lugar de peregrinación. No santoral católico, o seu día é o 3 de febreiro.

Véxase tamén
------------

### Bibliografía

* Farmer, David Hugh. (1978). *The Oxford Dictionary of Saints*. Oxford: Oxford University Press.

### Ligazóns externas

* St. Margaret of England - Páxina católica inglesa.
**José Juan Teijeira Coto**, nado no Porriño cara a 1912 e finado en Guillarei (Tui) o 6 de agosto de 1936, foi un funcionario e político galego.

Traxectoria
-----------

Monumento aos asasinados na Volta da Moura.
Pintor de automóbiles. Pertenceu a Agrupación Socialista do Porriño. Logo do triunfo do Frente Popular nas eleccións de febreiro de 1936 foi nomeado concelleiro do Porriño, tomando posesión o 10 de marzo. Co golpe de Estado do 18 de xullo de 1936 foi detido. Estaba preso na cadea de Tui. Foi sacado da cadea e asasinado na Volta da Moura o 5 de agosto de 1936 con Víctor Valverde Mayo e Saturnino Álvarez Sotelino.

Vida persoal
------------

Casou con Asunción Rodríguez Rodríguez en 1933, e foi pai de José Lenin e Ramona Teijeira Rodríguez.

Notas
-----

1. ↑  *El Pueblo Gallego*, 15-3-1936, p. 4.
2. ↑  *El Tea*, 4-12-1933, p. 2.

Véxase tamén
------------

### Bibliografía

* Paz Antón, Xosé Ramón (2007). *O Porriño 1936*. Vigo: A Nosa Terra. pp. 110–112. ISBN 978-84-8341-157-5.

### Ligazóns externas

* 

* José Juan Teijeira Coto na páxina web *Nomes e Voces*.
**Margarida Àlvarez i Àlvarez**, nada na provincia de Lugo en 1948, é unha profesora e política catalá de orixe galega.

Traxectoria
-----------

Estabelecida en Cataluña, traballou como profesora de matemáticas na educación secundaria, e dende 1983 como funcionaria en Servizos de Inspección da Consellería de Educación da Generalitat. En 1995 ensinou castelán e catalán para inmigrantes. De 1997 a 1999 coordinou a integración educativa de nenos de familias de inmigrantes ou con risco de marxinación social e cultural. Entre 1996 e 1999 foi a representante do Departamento de Educación da Generalitat de Catalunya no Programa para a Prevención e o Coidado da SIDA.

A finais de 1999 foi nomeada presidenta do Instituto catalán da Muller, malia a oposición do PSC, que alegaba a súa militancia na UDC, *un partido que non salientou nunca polas súas accións en defensa dos dereitos da muller*. En 2001, pediu á empresa Renault a retirada dun anuncio considerado sexista.

Cando en decembro de 2002 anunciou a súa substitución no cargo por Joana Ortega i Alemany, culpou publicamente da súa dimisión a Josep Antoni Duran i Lleida, aínda que manifestou que continuaría militando en Unió Democràtica de Catalunya.

Notas
-----

1. ↑  Margarita Álvarez, de UDC, será la nueva presidenta del Instituto Catalán de la Mujer con la oposición del PSC, 2 de gener del 2000
2. ↑  Fa 10 anys l'Institut Català de la Dona demanava retirar un anunci en considerar que era sexista a La Xarxa, 6 de juny de 2001
3. ↑  La presidenta del Instituto de la Mujer acusa a Duran Lleida de forzar su cese, El País, 17 de desembre de 2002
**José Ignacio Zubeldia Zaldúa**, nado en Donostia o 12 de xaneiro de 1925, é un exfutbolista vasco que xogaba na demarcación de dianteiro.

Traxectoria
-----------

Debutou en Primeira División co Hércules CF na tempada 1945/46 e un ano despois ficha polo Celta de Vigo tras conseguir a carta de liberdade.

Debutou co Celta o 28 de setembro de 1947 fronte ao Real Oviedo con vitoria celeste por 1-2. Esa primeira tempada, na que Zubeldia disputou 17 encontros, o equipo rematou o campionato ligueiro na cuarta praza e chegou ata a final da Copa do Rei, encontro que perdeu ante o Sevilla FC.

Trala marcha do adestrador Ricardo Zamora Zubeldia foi perdendo protagonismo no equipo ata a súa última tempada no equipo, a 1949/50 na que so xogou dous encontros.

Na tempada 1950/51 foi traspasado ao Real Zaragoza por 250.000 pesetas. Co club maño conseguiu o ascenso a Primeira División ao ano seguinte. Finalmente aínda puido xogar en primeira división no CA Osasuna na tempada 1953/54.

Véxase tamén
------------

### Ligazóns externas

* Berto V. T. (30 de setembro de 2012). "José Ignacio Zubeldia". *Yo jugué en el Celta* (en castelán).

|  |  |
| --- | --- |
| Control de autoridades | 
* Wd: Q17414098
* BDFutbol: 10009
* Transfermarkt: 350216

 |
Para outras páxinas con títulos homónimos véxase: Juan Fernández e Xoán Fernández.

**Juan José Fernández García**, nado en Covas (Ferrol) o 18 de agosto de 1940, é un político galego.

Traxectoria
-----------

É enxeñeiro naval e mariño na reserva. Traballou na E.N. Bazán (actual Navantia), entre os anos 1970 e 1983, acadando o cargo de Director de Proxectos do estaleiro. Foi presidente do OAR Ferrol de 1960 a 1994. Foi deputado no Parlamento Galego en 1989 e desempeñou o cargo de conselleiro de Industria na Xunta de Galicia polo Partido Popular. En 1995 creou un novo partido político, IF (Independientes por Ferrol), co que obtivo 5 concelleiros nas eleccións municipais e despois foi tenente de alcalde do concello de Ferrol entre os anos 2003 e 2007.

Véxase tamén
------------

### Outros artigos

* Eleccións municipais en Ferrol

### Ligazóns externas

* Ficha en Vieiros Arquivado 01 de xuño de 2020 en Wayback Machine.

|  |  |  |
| --- | --- | --- |
| Predecesor:**Santos Oujo Bello** |  **Conselleiro de Industria e Comercio** 1990 - 1994 | Sucesor:**Antonio Couceiro** |